ચાની કીટલી ચલાવતી યુવતી ભાગ્યે જ જોવા મળે છે. રાજકોટમાં એક યુવતી પોતાના પરિવારની મનાઇ હોવા છતાં ચાની કીટલી કરી માટીના કોડિયામાં ચા આપે છે. અડધા લીટર દૂધથી ચાલુ કરેલી ચાની કીટલીમાં આજે પાંચ લીટર દૂધની ચા વહેંચાઇ છે. રૂખસાના હુસેન નામની આ યુવતીએ દશેરાના શુભ દિવસથી જ હેમુ ગઢવી હોલ પાસે પોતાની નાનકડી કેબીન શરૂ કરી છે. અને માત્ર થોડા દિવસોમાં 'ચાયવાલી' રૂખસાનાની 'ચા' નો સ્વાદ માણવા લોકો દૂર-દૂરથી અહીં આવવા લાગ્યા છે. એટલું જ નહીં આ અદભૂત 'ચા'નો સ્વાદ માણી ગ્રાહકો જ સોશિયલ મિડિયામાં ચાયવાલી'ની જાહેરાત પણ કરતા થયા છે. માટીના કોડિયા અને પિત્તળના થોડા વાસણો તેમજ પોતાના સિક્રેટ મસાલાની મદદથી રૂખસાના 'ચા' માં એવો તો સ્વાદ લાવે છે કે ધીમે-ધીમે આ તેની 'ચા' લોકોની દાઢે વળગવા લાગી છે.